

ΠΕΡΙΟΔΙΚΟ & ΕΚΔΟΣΕΙΣ

Ζωοδόχου πηγής 8-10, 10678 Αθήνα, τηλ: 2103807206

www.metronomos.gr e-mail: metro-no@otenet.gr

Πάνος Μπόρας

Ώρες αναγέννησης

ISBN: 978-618-5748-54-8, σελίδες: 32, μέγεθος: 17x24εκ.

Ο Πάνος Μπόρας επανέρχεται στο αναγνωστικό κοινό με τη δεύτερη ποιητική του συλλογή «Ώρες αναγέννησης» που κυκλοφορεί από τις εκδόσεις Μετρονόμος. Οι «Ώρες αναγέννησης» αποτελούν τη συνέχεια της πρώτης συλλογής του ποιητή «Απόφθεγμα στο πουθενά» και συμβολίζουν την αναγέννηση και την ανασύσταση του ποιητικού υποκειμένου μέσα από την ίδια τη φθορά που είχε επέλθει. Η μικρή σανίδα του έρωτα, η εσωτερική αφοσίωση στις επιθυμίες, η συγχώρεση του παρελθόντος συνοδεύουν τις ρεαλιστικές πινελιές στην ποίηση του Πάνου Μπόρα και στο ταξίδι της αναγέννησης του εαυτού.

\*\*\*

ΛΗΘΗ

Όσο ακόμη τα τζιτζίκια ηχούν

και οι αδαείς κυκλοφορούν

στάζοντας τη γνώμη τους χωρίς σκέψη

μη φοβάσαι· τίποτα δεν έχει αλλάξει.

Όσο ακόμη οι λακκούβες στους δρόμους

παραμένουν ανοιχτές, μέχρι να πέσεις μέσα

και οι «τυφλοί» χαίρονται για τα τσιμέντα

που τους πλακώσαν τη ζωή

μη φοβάσαι· τίποτα δεν έχει αλλάξει.

Όσο ακόμη οι θάλασσες γεννούν νεκρούς φυγάδες

ενός πολιτισμένου κόσμου

ξεβρασμένους σαν απορρίμματα

δίπλα στα σκουπίδια των εξελιγμένων

μη φοβάσαι· τίποτα δεν έχει αλλάξει.

Όσο η βροχή πέφτει κι οι κάμποι γίνονται θάλασσες

και τα δέντρα καίγονται για να βλαστήσουν

ανεμογεννήτριες δίπλα σε ψοφίμια

πουλώντας την πράσινη ενέργεια

μη φοβάσαι· τίποτα δεν έχει αλλάξει.

Όσο η απληστία των λίγων

αποθερίζει το μεροκάματο των πολλών

κοροϊδεύοντάς τους με φόβο και παραπληροφόρηση

ταΐζοντάς τους τυριά πεπαλαιωμένα

μη φοβάσαι· τίποτα δεν έχει αλλάξει.

Όσο η κοινωνία διασπάται σε ομάδες και δεν ζει ενωμένη

δίνοντας την σκυτάλη στη βία των διακρίσεων

στη λήθη των πολιτικά ορθών

τονώνοντας τον εγωκεντρισμό και τον ρατσισμό.

Αλήθεια, μη φοβάσαι· τίποτα, μα τίποτα δεν θα αλλάξει.

Μπορώ να σου πω πολλά ακόμη για τη μίζερη ζωή που σου

επιβάλλεται

αλλά σίγουρα ό,τι κι αν πω, αν εσύ δεν θέλεις ν’ αλλάξεις,

τίποτα δεν θα αλλάξει.

Ξέχασα να βάλω ξυπνητήρι.

Ξυπνάω πολύ πρωί για να εξυπηρετήσω τουρίστες.

\*\*\*

Ο Πάνος Μπόρας γεννήθηκε στην Αθήνα και μεγάλωσε στη Νέα Πέραμο Αττικής. Σπούδασε υποκριτική στη Δραματική Σχολή Αθηνών Γιώργου Θεοδοσιάδη. Συνέχισε την εκπαίδευσή του με περεταίρω ειδίκευση στον Κινηματογράφο, το Digital Marketing, και την Performance.

Ως ηθοποιός έχει πρωταγωνιστήσει και συμμετάσχει σε τηλεοπτικές σειρές και ταινίες, οι οποίες έχουν βραβευτεί στην Ελλάδα και στο εξωτερικό. Στο θέατρο έπαιξε σε παραγωγές του Εθνικού Θεάτρου, του Μείζονος Ελληνισμού, του Φεστιβάλ Αθηνών κ.α.

Από το 2017 ασχολείται με τη συγγραφή σεναρίων, διηγημάτων, ποιημάτων και τη σκηνοθεσία κινηματογράφου. Η πρώτη του ποιητική συλλογή «Απόφθεγμα στο πουθενά» κυκλοφόρησε από τις εκδόσεις Μετρονόμος.

Το σκηνοθετικό του ντεμπούτο έγινε μέσα από ποιητικά φιλμ, που προέκυψαν από το ομώνυμο βιβλίο, συνεχίζοντας στο θέατρο με τη σκηνοθεσία ποιητικών αναλογίων και μουσικοθεατρικών παραστάσεων. Τελευταία του δημιουργία, η μικρού μήκους ταινία «Miss Dress» που προβάλλει την αποδοχή της διαφορετικότητας και την τρανς ορατότητα.

Οι «Ώρες αναγέννησης» είναι η δεύτερη ποιητική του συλλογή από τις εκδόσεις Μετρονόμος.